-{Rock Me}- је песма некадашње југословенске поп групе Рива која је победила на Песми Евровизије 1989. у Лозани, поставши тако првим и јединим југословенским евровизијским победником. Песму је урадио ауторски тим који је радио и на две претходне југословенске евровизијске песме − "Ја сам за плес" и "Мангуп" − Рајко Дујмић као композитор и Стево Цвикић као текстописац. Текст је поред неколико фраза на енглеском језику (укључујући и наслов) готово у целости написан на хрватском језику. Оркестром је током извођења уживо на сцени у Лозани дириговао маестро Никица Калогјера.